**Юратнă ĕç нихçан ывăнтармасть**

***(Чăваш Республикинче Ĕç çыннин çулталăкĕ пулнине халалласа***

***7-9-мĕш классенче вĕренекенсене професси суйласа илме пулăшас тĕллевпе ирттермелли класс тулашĕнчи ĕçĕн сценарийĕ)***

**Ĕçе тăваканĕ:** Валентина Михайловна Иванова,

Канаш районĕнчи «Пĕтĕмĕшле пĕлÿ паракан

Сухайкасси тěп шкулĕ» муниципалитетăн вĕренÿ

бюджет учрежденийĕнче чăваш чĕлхипе

литературине вĕрентекен

Эпиграф: Пур ĕç те аван,

Анчах çăмăл мар.

Тĕллев лартсан –

Хăрамалла мар.

**Паллă çынсем, ваттисем ĕç вырăнĕ, пĕлтерĕшĕ çинчен**

**каланă сăмахсем**

***Чăваш поэчĕсем хайланă сăвăсенчи йĕркесем:***

1. Хĕрÿ ĕçре çĕкленнĕ ĕмĕртен

Тĕнче хуçи – никам çĕнми этем. (Аркадий Эсхел)

1. Ĕç пире тăрантарать,

Ĕç пире тумлантарать.

Пархатарлă ĕç пире

Чыс парать, илем кÿрет. (Юрий Сементер)

1. Юратнă ĕç

Нихçан ывăнтармасть.

Юратнă ĕç

Нихçан йăлăхтармасть. (Петĕр Эйзин)

***И.Я.Яковлевăн «Чăваш халалĕнчи» йĕркесем:***

Килĕштерсе ĕçленĕ ĕç пысăк усăллă – çакна пĕлсе тăрăр, ун пек ĕçе юратăр. Чăн пĕчĕккĕ ĕçе те пит пикенсе, юратса ĕçлĕр. Пурнăçра курма тÿрĕ килнĕ йывăрлăхшăн ан кулянăр. Юратса тусан чи пĕчĕкçĕ ĕçе те чаплăлантарса яма, усă паракан тума пулать; ÿркенсе ыт ахальтен анчах ĕçлесен чăн пысăк ĕç те пăрахăçа тухать, хисепрен каять. Лăпкă чунпа килĕштерсе ĕçленĕ пур ĕç те телейлĕ пулать, ăнса малалла пырать. Кукăр çулпа çÿресрен, ултавпа тăвас ĕçрен хăраса тăрăр: тÿрĕлĕхсĕр курнă усă, ултавпа тупнă телей тĕреклĕ мар, вăл вăраха пымасть.

***Ваттисен сăмахĕсем:***

1. Ĕç пурнăç тăвать, ĕç пурнăç тытать.
2. Ĕçе вĕренни – пурнăç пурăнма вĕренни.
3. Ĕçе юратни кирлĕ, вара пур ĕç те пулать.
4. Ĕç вăл ĕçленĕ май хăех вĕренсе пырать.
5. Ĕçрен ан хăра, вăл хăй санран хăратăр.
6. Кайăк хитре тĕкĕпе, этем хитре ĕçĕпе.
7. Ĕç çĕклет, ÿркев – ÿкерет.
8. Ĕçчен çынна ял савать.

***Ют çĕр-шыв çыннисем каланă сăмахсем:***

1. Ĕçлеме хăнăхмалла çеç – вара унсăр пурăнаймастăн. Çак тĕнчере пĕтĕмпех ĕçрен килет. *(Луи Пастер, француз микробиологĕ, химикĕ)*
2. Ĕç пире виçĕ пысăк инкекрен çăлать: кичемлĕхрен, çитменлĕхрен тата нушаран. (*Фриц Вальтер, нимĕç футболисчĕ)*
3. Ĕçлесе пурăнăпăр, мĕншĕн тесен ĕç вăл – савăнăç ашшĕ. *(Мари-Анри Бейль (псевдонимĕ Стендаль), француз çыравçи)*
4. Тĕнчене ĕç кăна улăштарса çĕнетет. Ĕçре кăна, ĕçшĕн кăна пурăнма юрать. (*Иван Франко, украина çыравçи)*
5. Ахаль кунсене те ĕç уяв кунĕсем туса хума пултарать. (*Ян Райнис, латыш поэчĕ, драматургĕ)*
6. Ĕç – манăн пурнăçра чи кирли. Ĕçлемен чухне эпĕ хамра нимле пурнăçа та туймастăп. *(Жюль Верн, француз çыравç****)***
7. Ĕç – савăнăç, наянлăх – пысăк инкек. *(Абай Кунанбаев, казах поэчĕ, философĕ)*

**Ĕçĕн тĕллевĕ:** Çыннăн пурнăçĕнче ĕç пысăк пĕлтерĕшлĕ пулнине ăша хывма пулăшасси.

**Ĕçĕн тĕп ыйтăвĕсем:** 1) Тĕрлĕ професси çыннисен ĕçĕпе паллаштарасси;

2) Шкул ачисене юратнă ĕç (професси) суйласа илме пулăшасси.

*Зала плакатсемпе, стена хаçачĕсемпе илемлетесси: «Паллă çынсем – ĕç çинчен», «2016 çул – Ĕç çыннин çулталăкĕ», «Ĕçчен çынна ял савать», ĕç çинчен калакан ваттисен сăмахĕсем (презентаципе усă курсан та аван).*

**1-мĕш ертсе пыракан:** – Ырă кун пултăр пурне те! 2016 çула Чăваш Енре Республика Пуçлăхĕн Михаил Игнатьевăн 2015 çулхи сентябрĕн 7-мĕшĕнчи Указĕпе килĕшÿллĕн Ĕç çыннин çулталăкĕ тесе палăртма йышăннă. «Тăрăшса тата ĕçе юратса пурнăçласан кирек мĕнле профессире те лайăх кăтартусем тума пулать»,- тет Республика Пуçлăхĕ.

**2-мĕш ертсе пыракан:** – Çĕр çинче çын алли тĕкĕнмен ĕç çук та пулĕ. Кашни ĕçех юратса, чунтан парăнса тусан кăна пирĕн пурнăç аталанса пырĕ. Ваттисем калашле, ĕç – пурнăç илемĕ, ĕç – пурнăç тыткăчи. Пурнăç чăннипех чаплă пултăр тесен пур çыннăн та хăйне килĕшекен пĕр-пĕр професси суйласа илмелле. Çав ĕçре кăмăлпа вăй хурса тăрăшмалла, çитĕнÿсем тумалла, хăв телейне тупмалла. Хăшĕ-пĕри ашшĕ-амăшĕн ĕçнех малалла тăсать, теприсем тăванĕсем сĕннĕ пĕр-пĕр ĕçе кăмăллаççĕ, виççĕмĕшĕсем çут çанталăк панине – таланта тĕпе хураççĕ.

**1-мĕш ертсе пыракан:** –Çĕр çинче мĕн пур ĕçе çыннăн ăста аллисемпе çивĕч ăс-хакăлĕ тăвать. Çав ĕçсене çĕклекен çынсен профессийĕсене шутласа та пĕтерме çук: çĕр ĕçченĕ, лётчик, çăкăр пĕçерекен, ĕне сăвакан, тухтăр, полици çынни, юрă çыракан, сутуçă, çыравçă, платник, тимĕрçĕ, вĕрентекен, программист, инженер, рабочи…тата нумай вĕсем.

**1 ача:** Шап-шур сад пахчипе утатăп,

Пахчаç ĕçне чунтан мухтатăп.

Сап-сар тыр-пул уйне тухатăп,

Уй-хир ăстин ĕçне мухтатăп.

Машинăпа ларса пыратăп,

Маттур шофёр ĕçне мухтатăп.

Сăрт ÿснине пăхса тăратăп,

Строительсен ĕçне мухтатăп.

Мĕн пур ĕç çыннине мухтатăп,

Ик аллăма пĕр ĕç тытатăп.

*(Петĕр Эйзинăн «Ĕç çыннине мухтав» сăвви)*

**2-мĕш ертсе пыракан: Кирек епле ĕçе (профессие) те çăмăл е йывăр тесе хаклама çук. Чи кирли** – **ĕçе юратса, кăмăлласа тумалла. Юратнă ĕç йывăр пулсан та ăна тума лайăх, юратманни çăмăл пулсан та ун патне алă пымасть. «**Юратнă ĕç нихçан ывăнтармасть», - тенĕ чăваш поэчĕ Петĕр Эйзин.

**Хăвна ĕçре тупни** – **чи пысăк телейсенчен пĕри. Ваттисем калашле,** ĕçе вĕренни – пурнăç пурăнма вĕренни.

**1-мĕш ертсе пыракан:** Килĕшекен профессие пӗр кун хушшинче суйласа илме ҫук паллах, çапах **паян хăш-пĕр профессин пĕлтерĕшĕпе, ĕçĕ-хĕлĕпе, хăйне евĕрлĕхĕпе паллашни сире пурнăçра тивĕçлĕ вырăн тупма пулăшасса шанатпăр.**

***(Кĕвĕ янăрать. Сцена çине тухтăр, милиционер, стоитель, почтальон, вĕрентекен, рабочи, программист тумĕсене, сăнарĕсене калăплакан ачасем тухаççĕ е çак профессипе ĕçлекенсене хăнана чĕнмелле).***

**Тухтăр: Эсир пурте мана ачаранах паллатăр. Ман ĕçĕн тĕп тĕллевĕ – çынсене сиплесси, пур чиртен те сыватасси. Çак ĕçе суйлас тесен нумай пĕлмелле, биологи, хими предмечĕсене уйрăмах тĕплĕ вĕренмелле, тимлĕ те чăтăмлă, ырă та çирĕп кăмăллă пулмалла. Эпир тĕрлĕрен пулатпăр: ачасен тухтăрĕ (педиатр), куç тухтăрĕ (окулист), тĕрлĕ операци тăвакан (хирург), шыçăсене сиплекен (онколог), нерв чирĕсене сиплекен (невропатолог) тата ыттисем те. Пире пур ĕçре те медсестрасем пулăшаççĕ. Чирлĕ çынсем пире хăйсен пурнăçне шанса параççĕ. Пирĕн – йăнăшма юрамасть.**

**Полици çынни: Эпĕ – йĕрке хÿтĕлевçи. Манăн тĕп тĕллев – ял-хулари çынсен лăпкă пурнăçне сыхласси, закона хирĕçле ĕçсем тăвакансене вăхăтра чарасси. Полицире ĕçлеме çирĕп сывлăхлă, чăтăмлă, тавçăруллă та патвар, тÿрĕ чунлă çынсем кирлĕ. Пирĕн пур çынпа та кăмăллă калаçма, кирлине тĕпчесе пĕлме, çав вăхăтрах преступниксене вăйпа тытса чарма та пултармалла. Эпĕ суйласа илнĕ ĕç çăмăл мар, хăш чухне вилĕме куçран пăхмалла пулать, çĕрне-кунне пĕлмесĕр ĕçлемелле, анчах закона пăсакансене вăхăтра чарасси, йĕрке тăвасси – манăн тивĕç.**

**Строитель: Эпĕ мĕн ачаранпах тĕрлĕ çурт-йĕр илемĕпе киленеттĕм, вĕсене мĕнле тунипе кăсăкланаттăм. Строитель пулас тесен çак ĕçĕн уйрăмлăхĕсемпе, мелĕсемпе тĕплĕн паллашмалла. Ăста пулас тесен тăрăшуллă, çирĕп сывлăхлă, чăтăмлă пулмалла. Çак профессипе ĕçлекенсем нумай хутлă çуртсем купалаççĕ, çавăнпа çÿллĕшрен хăрамалла мар. Урамра сивĕ-и е чăтма çук шăрăх-и, çумăр çăвать-и е юр ÿкет-и – пирĕн хамăрăн ĕçе тумалла, кирпĕч хыççăн кирпĕч хурса çирĕп, çÿллĕ те катмар çуртсем çĕклемелле. Эпир çĕнĕ хуласем çĕклетпĕр.**

**Почтальон: Хальхи вăхăтра тĕрлĕ информацие интернет, телевизор урлă чылай пĕлетпĕр, анчах ман ĕç те пĕлтерĕшлĕ. Эпĕ, хул пуççи урлă хулăн сумка çакнăскер, кашни киле çĕнĕ хаçат-журнал, телеграмма, саламлă çырусем илсе çитеретĕп. Почтальон пулăшăвĕ пур çынна та кирлĕ, çавăнпа манăн хам ĕçе тĕплĕ, вăхăтра тумалла.**

**Вĕрентекен: Манăн ĕçĕн тĕп тĕллевĕ – ачасене пĕлÿпе воспитани парасси. Пирĕн ĕç яваплă. Çак профессие суйлакансен пултаруллă, пуçаруллă, çивĕч ăслă, тавçăруллă, ырă кăмăллă, таса чунлă, культурăллă тулмалла, темĕнле йывăр ыйтăва та хăвăрт та тивĕçлĕ татса пама пултармалла, шкул ачисене юратса вĕрентмелле.**

**2 ача:**

**Учителĕн ĕçĕ пит йывăр:**

**Атте те, анне те пулан.**

**Анне-тĕк – выртса эс ан çывăр,**

**Атте-тĕк – ларса эс ан кан.**

***Валентин Урташ***

**1 ача:**

**Илĕртет канмашкăн лăпкă ыйăх,**

**Шăп вун икĕ хут çапать сехет.**

**Чÿрече каррисене, ав, уйăх**

**Кĕмĕл тĕслĕ çутăпа тĕрлет.**

**Ывăнма пĕлми, канма мансах-çке**

**Тĕрĕслет учитель тетрадьсем.**

***Николай Евстафьев***

**Рабочи: Рабочи – тĕрлĕ ĕç çынни. Эпир – токарьсем, слесарьсем, фрезировщиксем, платниксем, сварщиксем, тимĕрçĕсем. Татах та нумаййăн эпир, пур йывăр ĕçре те хастар. Кашни кун тĕрлĕ станокпа ĕçлетпĕр, юсатпăр, тимĕр шăрататпăр, чукун çул тăсатпăр, кĕпер хыватпăр, машинăсем, самолётсем пуçтаратпăр. Заводсенче кăларакан япаласене пурне те эпирех тăватпăр.**

**Пирĕн сывлăхлă та вăйлă пулмалла, ĕç мелĕсене тĕплĕ пĕлмелле.**

**2 ача:**

**Ĕç аллисем ялан паталлă –**

**Тытса пăхсамăр, курăрсам?!**

**Алсем мазутлă, солидоллă,**

**Тăраççĕ вичкĕн палăрса.**

***Хветĕр Акивер***

**Программист: Эпĕ – программист. Манăн ĕç хатĕрĕ – çивĕч ăс-хакăлпа компьютер. Çÿллĕ шайри специалист пулас тесен физика, информатика, математика аван пĕлмелле. Хальхи пурнăçра компьютер пулăшăвĕ пур ĕçре те çав тери кирлĕ. Эпĕ вара компьютерпа ĕçлесе тĕрлĕ программа хатĕрлетĕп.**

**Паянхи пурнăç шайне тивĕçтерекен çĕнĕрен те çĕнĕ программăсем тăвасси – питĕ кăткăс та кирлĕ ĕç.**

**Çĕвĕçĕ: Çĕвĕçĕсем тĕрлĕ тумтир çĕлеççĕ. Çынсем валли илемлĕ те килĕшÿллĕ кĕпе-йĕм, костюм тата ытти япала пултăр тесен тĕрĕс касса çĕлеме, тĕрлĕ модель шухăшласа тупма пĕлни, фантази, кирлĕ. Манăн тирпейлĕ, вашават, виçесене тĕрĕс тытса пырса ĕçлемелле. Лайăх çĕвĕçĕ пулас тесен, ваттисем калашле, çиччĕ виçсе пĕрре касмалла.**

**2-мĕш ертсе пыракан: Професси… Специальность… Юратнă ĕç… Тарăн шухăша яракан сăмахсем. Пиншер професси хушшинче чи интереслине, чи юратнине мĕнле суйласа илмелле-ха? Шкул пĕтерсен сирĕн куçпа виçейми анлă пурнăç çулĕ тухса тăрĕ. Турă пур çынна та пĕр пек пултарулăх памасть, çавăнпа та çыннăн чун-чĕринче хăш туртăм-сисĕм ытларах вăй илет, çыннăн кăмăлĕ хăш ĕç патне ытларах илĕртет, хăш ĕç патне ал пырать – çавна суйласа илмелле.**

**1 ача: Урампа пырать машина вĕçтерсе.**

**Ун çине ача пăхать ĕмĕтленсе.**

**Çитĕнсен шофёр пулма хăй шухăшлать,**

**Ал сулса машинăна вăл ăсатать.**

***Петĕр Эйзинăн «Ĕмĕтсем» сăвăран***

**2 ача: Пăравус ял çумĕн хашлатса чупать.**

**Ун çине ача хавхаланса пăхать.**

**Шухăшлать ÿссессĕн машинист пулма.**

**Чукун çулĕ тăрăх вĕçтерсе пыма.**

***Петĕр Эйзинăн «Ĕмĕтсем» сăвăран***

**1 ача: Акă, каçхи ĕнтрĕк анчĕ ял çине,**

**Çăлтăрсем тĕрлерĕç çÿллĕ тÿпене.**

**Йăлт та йăлт туса, ав, спутникĕ çиçет,**

**Космонавт пулма ача ĕмĕтленет.**

***Петĕр Эйзинăн «Ĕмĕтсем» сăвăран***

**2 ача: Эп шанатăп: хăйĕн çутă тĕллевне**

**Пурнăçлĕ вăл пур пĕр, тупĕ телейне –**

**Ма тесен пурнать вăл ырă вăхăтра,**

**Ирĕклĕ, илемлĕ, савăк çĕр-шывра.**

***Петĕр Эйзинăн «Ĕмĕтсем» сăвăран***

**1-мĕш ертсе пыракан: Эпир те сире, юратнă ачасем, хăвăра çывăх ĕçе суйласа илме сунатпăр. *(аудидискпа И.Я.Яковлевăн «Халалĕнчи» сыпăка итлеттермелле е ертсе пыракан калать)***

**Аслă вĕрентекенĕмĕрĕн, И.Я.Яковлевăн, «Чăваш халăхне» халалĕнчи йĕркесене яланах асра тытар: «**Килĕштерсе ĕçленĕ ĕç пысăк усăллă – çакна пĕлсе тăрăр, ун пек ĕçе юратăр. Чăн пĕчĕккĕ ĕçе те пит пикенсе, юратса ĕçлĕр. Пурнăçра курма тÿрĕ килнĕ йывăрлăхшăн ан кулянăр. Юратса тусан чи пĕчĕкçĕ ĕçе те чаплăлантарса яма, усă паракан тума пулать; ÿркенсе ыт ахальтен анчах ĕçлесен чăн пысăк ĕç те пăрахăçа тухать, хисепрен каять. Лăпкă чунпа килĕштерсе ĕçленĕ пур ĕç те телейлĕ пулать, ăнса малалла пырать. Кукăр çулпа çÿресрен, ултавпа тăвас ĕçрен хăраса тăрăр: тÿрĕлĕхсĕр курнă усă, ултавпа тупнă телей тĕреклĕ мар, вăл вăраха пымасть.»

**2-мĕш ертсе пыракан:** **Пур ĕç те аван,**

**Анчах çăмăл мар.**

**Тĕллевĕр пулсан –**

**Хăрамалла мар.**